Diari Oficial de la Generalitat Valenciana


Sumari del DOGV 6230, del 22-03-2010 (2010/2680)

RESOLUCIÓ de 16 de febrer de 2010, del president de l'Agència Valenciana de l'Energia (AVEN), per la qual es convoquen les ajudes del Programa de Millora Energètica dels Semàfors de la Comunitat Valenciana per a l'exercici 2010, per a la substitució de les làmpades existents en els semàfors per equips de tecnologia d'il·luminació amb díodes LED amb fins d'estalvi energètic.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6230

Data del DOGV
:   22-03-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/2680


Data del document
:   16-02-2010

Organisme emissor
:   Agència Valenciana de l'Energia, AVEN

Tipus de document
:   Resolució

Anàlisi jurídica

 Descriptors 

:   * ajuda pública
    * política energètica
    * control de la circulació
    * estalvi d'energia

RESOLUCIÓ de 16 de febrer de 2010, del president de l'Agència Valenciana de l'Energia (AVEN), per la qual es convoquen les ajudes del Programa de Millora Energètica dels Semàfors de la Comunitat Valenciana per a l'exercici 2010, per a la substitució de les làmpades existents en els semàfors per equips de tecnologia d'il·luminació amb díodes LED amb fins d'estalvi energètic. [2010/2680]  
L'Agencia Valenciana de l'Energia (AVEN) creada per la Llei 8/2001, de 26 de novembre, com a entitat de dret públic, sotmesa al dret privat, té com a finalitat el desenvolupament d'actuacions en la política energètica en l'àmbit de la Comunitat Valenciana, d'acord amb les directrius generals del Govern Valencià, i una de les funcions pròpies de l'AVEN és l'impuls i la realització d'iniciatives en relació amb la millora de l'eficiència energètica, l'estalvi energètic, la diversificació energètica, el foment de l'ús racional de l'energia i la promoció i el desenvolupament de la formació i investigació en matèria d'energia.  
En este sentit, amb data 28 de març de 2008, es va firmar un conveni de col·laboració amb l'Institut per a la Diversificació i Estalvi d'Energia on es fixen diversos mecanismes per a la consecució dels objectius d'estalvi i eficiència energètica plantejats en el Pla d'Acció de l'Estratègia d'Estalvi i Eficiència Energètica a Espanya en l'àmbit de la Comunitat Valenciana i els propis del Pla d'Estalvi i Eficiència Energètica de la Comunitat Valenciana.  
Entre les diferents actuacions d'estalvi i eficiència energètica que des de l'Agència Valenciana de l'Energia està desenvolupant, es proposa ajudar a introduir en la societat actual noves tecnologies eficients en matèria d'estalvi i eficiència energètica. L'estratègia adoptada per l'AVEN deriva de la necessitat donar a conéixer els avantatges associats al canvi de tecnologia per mitjà d'ajudes en la inversió que donen lloc a un estalvi d'energia per mitjà de finançament per a reemplaçar equips obsolets o amb una elevada despesa energètica. L'objectiu és dirigir la despesa necessària en la societat actual cap a productes més eficaços.  
Una de les tecnologies especialment interessant és la comunament anomenada tecnologia LED, Light-Emitting Diode, per a l'aplicació en semàfors. La substitució de la il·luminació incandescent, estàndard o halògena, existent actualment en els semàfors, per il·luminació amb LED comporta un gran estalvi energètic, ja que s'aconseguixen rangs de fins a un 80% respecte al consum amb làmpades incandescents. La tecnologia LED, a més, porta associats altres avantatges en temes de seguretat viària, fiabilitat, durabilitat i respecte al medi ambient.  
No obstant això, la substitució de l'òptica tradicional dels semàfors per tecnologia LED, encara que tècnicament senzilla, suposa un cost elevat per als ajuntaments, la qual cosa suposa que, en la pràctica, existisca poca penetració d'esta tecnologia en el parc semafòric de la Comunitat Valenciana.  
Per tot això, es posa en marxa este programa destinat a introduir la tecnologia LED en els semàfors de la Comunitat Valenciana, de manera que els ajuntaments i altres organismes es comprometen a substituir per mitjans propis les òptiques que des de l'Agència Valenciana de l'Energia els faciliten, segons les característiques del programa que descriu en la present resolució.  
D'esta manera es pretén reduir el consum energètic en matèria d'enllumenat públic i facilitar la consecució dels objectius previstos en el Pla d'Estalvi i Eficiència Energètica de la Comunitat Valenciana i a escala nacional, en el Pla d'Acció de l'Estratègia d'Estalvi i Eficiència Energètica a Espanya 2008-2012.  
Per tot el que s'exposa i dins del marc jurídic establit, resolc:  
Article 1. Objecte i àmbit  
L'objecte de la present resolució és convocar les ajudes del Programa de Millora Energètica dels Semàfors de la Comunitat Valenciana per a l'exercici 2008, destinades a la reducció del consum energètic de l'enllumenat públic per mitjà del subministrament gratuït de tecnologia d'il·luminació LED per a semàfors.  
Les òptiques seran proporcionades per l'AVEN a aquells beneficiaris d'esta convocatòria, que complisquen amb els requeriments de muntatge i utilització que s'especifiquen.  
Article 2. Marc normatiu  
Les ajudes recollides en esta resolució es concediran d'acord amb el que preveu el conveni de col·laboració subscrit per l'Agència Valenciana de l'Energia i l'Institut per a la Diversificació i Estalvi d'Energia (IDAE) de 28 de març de 2008, on es regulen els mecanismes de col·laboració per a aconseguir els objectius previstos en el Pla d'Acció de l'Estratègia d'Estalvi i Eficiència Energètica exercici 2008 en l'àmbit de la Comunitat Valenciana.  
Article 3. Línies pressupostàries  
Les ajudes que es regulen en esta resolució es concediran a càrrec dels pressupostos del Pla d'Acció de l'Estratègia d'Estalvi i Eficiència Energètica a Espanya 2008-2012, que gestiona la Comunitat Valenciana.  
La quantitat màxima destinada per a esta convocatòria de subvencions és de set-cents quaranta-cinc mil euros (745.000 euros).  
La mencionada quantitat global màxima podrà ser modificada mitjançant una resolució del director de l'Agència Valenciana de l'Energia en funció de les sol·licituds presentades.  
La concessió de les esmentades ajudes està supeditada a l'existència de crèdit pressupostari adequat i suficient.  
Article 4. Actuacions objecte de subvenció  
L'actuació objecte d'ajuda consistix en la distribució gratuïta d'equips d'il·luminació amb tecnologia LED per a la substitució de les làmpades halògenes o incandescents existents actualment en els semàfors.  
Els models d'òptiques LED facilitades seran els següents:  
Vehicles:  
- Roig, diàmetre 300 mm  
- Ambre, diàmetre 300 mm  
- Verd, diàmetre 300 mm  
- Roig, diàmetre 200 mm  
- Ambre, diàmetre 200 mm  
- Verd, diàmetre 200 mm  
- Fletxa roja, diàmetre 300 mm  
- Fletxa ambre, diàmetre 300 mm  
- Fletxa verda, diàmetre 300 mm  
- Fletxa roja, diàmetre 200 mm  
- Fletxa ambre, diàmetre 200 mm  
- Fletxa verda, diàmetre 200 mm  
- Repetidor roig, diàmetre 100 mm  
- Repetidor ambre, diàmetre 100 mm  
- Repetidor verd, diàmetre 100 mm  
Vianants:  
- Vianant roig 200x200  
- Vianant verd 200x200  
Les característiques tècniques comunes a les òptiques seran:  
a) La superfície lluminosa serà de ±10% de la grandària nominal del focus.  
b) La tensió d'alimentació podrà estar compresa entre 42 i 250 V AC, 50 Hz.  
c) Incorporarà fusible i sistema de protecció de pics i transitoris de la tensió d'alimentació i complir la norma de compatibilitat electromagnètica EN 12200.  
d) Funcionaran correctament per a temperatures compreses entre -15º C i +74º C.  
e) Factor de potència superior a 0,9.  
f) Estanquitat d'acord amb la EN 12407 / IP65.   
g) Característiques cromàtiques establides per la norma EN 12414.  
h) Senyalització lluminosa uniforme i alt contrast amb la llum solar. Hauran de garantir la condició neutral quan estiga apagat (lent incolora), i evitar l'efecte de llum fantasma causat per la llum solar.  
i) Garantir que la pèrdua de brillantor deguda a l'error d'un punt de llum siga menor al 5%.  
j) Assegurar una relació Ips/Is (llum incident amb un angle de 10º respecte a l'eix de referència/intensitat lluminosa del semàfor) superior a 1 per a tots els colors.  
k) L'angle de visió ha de complir la normativa vigent.  
l) El nombre d'unitats LED per disc serà tal que es garantisca la intensitat lluminosa almenys pel que fa a prestacions de nivell 2, classe 1, indicades en la norma EN 12583.  
m) Possibilitat de funcionament en mode d'intensitat de llum reduïda dimming de les òptiques que funcionen a 42 V.  
El disseny de les òptiques estarà dins dels estàndards utilitzats, i no s'admeten dissenys especials ni particulars.  
L'entrega de les unitats subvencionades estarà supeditada a l'adjudicació i a la contractació del subministrament d'òptiques LED per mitjà de concurs que a l'efecte convoque l'AVEN.  
Article 5. Beneficiaris  
Podran acollir-se a estes ajudes totes les entitats locals i organismes públics pertanyents a la Comunitat Valenciana, que tinguen entre les seues competències la gestió dels béns comuns i disposen en el seu territori d'actuació, semàfors instal·lats amb làmpades de tipus incandescent o halògena.  
Este programa marca, com a requisit que han de complir els beneficiaris, l'existència prèvia d'una resolució del ple municipal, junta de govern o l'òrgan competent de l'entitat local o organisme públic, on s'indique l'acord de participar assumint les obligacions respecte a la instal·lació i l'ús dels equips que s'entreguen, segons el que s'ha especificat en esta resolució.  
Article 6. Presentació de sol·licituds  
Els sol·licitants hauran de presentar la documentació següent:  
- Imprés de sol·licitud: es presentarà l'original i dos còpies de la sol·licitud normalitzada segons model facilitat per l'Agència Valenciana de l'Energia a través de la pàgina web .  
- Memòria descriptiva: document tècnic estructurat segons els apartats següents:  
a) Objecte de l'actuació: que incloga el motiu o els motius pels quals porten el sol·licitant a procedir a la petició de làmpades.  
b) Descripció del parc de semàfors: la memòria haurà de contindre un inventari dels semàfors que se sol·liciten organitzats en una taula numerada per encreuaments, cada un d'estos perfectament ubicats en el municipi (nom dels carrers que componen l'encreuament i, si és possible, amb ubicació sobre pla) i amb les característiques dels semàfors que existixen en l'esmentat encreuament (si és alt, baix o vianant, les òptiques que tenen cada un d'estos, l'antiguitat d'este, el tipus de làmpades que utilitza, la tensió de funcionament i la potència del conjunt òptic actual: 220 V o 42 V, etc.).  
c) Fitxa inventari del total d'òptiques: amb indicació de les quantitats globals agrupades segons les característiques, segons el model disponible en la pàgina web de l'AVEN, .  
- Certificat de resolució del ple municipal, junta de govern o l'òrgan competent de l'entitat local o organisme públic, on s'indique l'acord de participar assumint les obligacions respecte a la instal·lació i l'ús dels equips que s'entreguen, segons el que s'ha especificat en este programa.   
- Còpia compulsada de la targeta d'identificació fiscal.   
- Acreditació de la representació legal del firmant. Les corporacions locals podran acreditar la mencionada representació amb un certificat del secretari de l'ajuntament referent a l'elecció de l'alcalde del municipi.  
Una vegada entregada tota la documentació, si estiguera incompleta o presentara errors esmenables, es requerirà l'entitat objecte perquè, en un termini de deu dies hàbils des de l'endemà de recepció del requeriment, esmene la falta o hi adjunte els documents, amb advertència que si no es reparara la falta, es desestimarà la sol·licitud, d'acord amb el que preveu la Llei 30/1992, de 26 de novembre.  
La quantitat màxima que s'ha de sol·licitar serà de 10.000 òptiques.  
Article 7. Lloc de presentació de sol·licituds i termini  
Les sol·licituds i la documentació complementària podran presentar-se en la seu de l'Agència Valenciana de l'Energia a València, carrer Colom, número 1, quarta planta.  
També podran presentar-se en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de Correus, s'haurà de fer en sobre obert perquè la instància siga datada i segellada per l'oficina de Correus abans de ser certificada.  
El termini de presentació de sol·licituds serà de 30 dies naturals, comptador des de l'endemà de la data de publicació en el Diari Oficial de la Comunitat Valenciana d'esta resolució. En tot cas, quan el dia concret d'acabament del termini fóra dissabte o inhàbil en el municipi en què residira l'interessat o en la seu de l'AVEN, es considerarà inhàbil amb caràcter general i es prorrogarà al primer dia hàbil següent.  
Article 8. Procediment i desenvolupament de les actuacions del programa  
El procediment del Programa de Millora Energètica dels Semàfors de la Comunitat Valenciana es desenvoluparà de la manera següent:  
1. Sol·licitud ajuda: el beneficiari que vullga acollir-se al programa haurà de presentar una sol·licitud i la documentació complementària, tal com s'indica en l'article 6 i en el termini de presentació establit en l'article 7.  
2. Estudi de sol·licituds i concessió d'ajudes: una vegada conclòs el termini de presentació, l'AVEN estudiarà les sol·licituds presentades, les analitzarà i realitzarà el repartiment previst aplicant els criteris que s'indiquen en l'article 9 de la present resolució. Amb un informe previ d'una comissió d'avaluació o informe tècnic, el director de l'Agència elevarà la proposta al president, el qual dictarà una resolució de concessió. La mencionada resolució es notificarà de forma individualitza a cada interessat i en esta es fixarà la quantia d'equips de tecnologia d'il·luminació amb díodes LED, i incorporarà, si és el cas, les condicions i les obligacions a què haja de subjectar-se el beneficiari. En funció de l'abast de l'actuació, el desenvolupament d'esta podrà dur-se a terme per mitjà de la subscripció del corresponent conveni entre l'Agència Valenciana de l'Energia i l'entitat beneficiària, la qual cosa s'indicarà en la notificació de l'ajuda. La resolució dictada pel president posarà fi a la via administrativa, i contra la qual es podran interposar els recursos previstos en la legislació vigent.  
3. Adquisició equips: una vegada finalitzat el procés anterior, l'AVEN procedirà a elaborar els plecs de condicions per a l'organització d'un concurs públic per mitjà del qual s'assentaran les bases per a l'adjudicació del subministrament i la distribució de les unitats de làmpades LED als municipis a què se'ls ha concedit l'ajuda. Transcorreguts els terminis legalment establits es procedirà a la contractació del proveïdor o dels proveïdors seleccionats. El mencionat concurs podrà quedar desert si no es disposa de propostes adequades als requeriments. En l'esmentat cas, l'AVEN podrà bé revocar les ajudes, bé procedir a l'elaboració d'un nou concurs.  
4. Distribució d'equips: una vegada realitzada la contractació per part de l'AVEN de l'empresa adjudicatària del concurs, s'estima un termini de tres mesos per a procedir a l'entrega dels equips d'il·luminació amb díodes LED als beneficiaris per part del proveïdor seleccionat, depenent este termini de les condicions que finalment resulten de l'oferta adjudicada. L'entrega es realitzarà en un únic punt que el beneficiari haurà d'indicar al proveïdor amb anterioritat.  
5. Muntatge i posada en servici: les entitats participants hauran de procedir al muntatge i posada en servici dels equips entregats en un termini màxim de dos mesos des de la recepció dels equips. Per a això, les entitats participants en efectuar la inclusió en este programa hauran de manifestar el seu compromís per a realitzar, tant el muntatge com el desmuntatge de les actuals òptiques i la seua retirada a «punt net» on es puga donar un tractament adequat, en les condicions tècniques i els terminis que s'establixen en la present resolució.  
Estos terminis podran ser modificats per l'AVEN en el cas que sorgisquen imprevistos en el desenvolupament de les actuacions que així ho requerisquen.  
Article 9. Criteris d'assignació i repartiment  
En el cas que les sol·licituds presentades superen el pressupost disponible, l'assignació dels equips objecte de la resolució caldrà ajustar-se segons les premisses d'assignació següents:  
1. Les peticions d'aquells sol·licitants que no hagen rebut ajuda anteriorment en programes semblants de l'IDAE i l'AVEN, i fins a un màxim de 1.000 unitats.  
2. Les sol·licituds amb un nombre d'òptiques amb tecnologia LED inferior a 300.  
3. La diferència entre el total d'òptiques i el nombre assignat anteriorment es repartirà entre la resta d'entitats sol·licitants de forma proporcional a les sol·licituds efectuades, i s'arredonix de manera que s'equipen semàfors complets, i en cap cas s'assigne un nombre superior al sol·licitat.  
Article 10. Recepció dels equips lluminosos amb tecnologia LED  
Els equips seran entregats directament pel proveïdor seleccionat en la direcció d'entrega que facilitarà el beneficiari, i es contactarà prèviament per a decidir la data i coordinar l'entrega. Els equips seran descarregats del vehicle pel proveïdor, corresponent la manipulació i el depòsit en el lloc d'emmagatzemament de l'entitat objecte de la present resolució.  
En el moment que es produïsca la recepció de les òptiques LED per part d'un representant del beneficiari, este haurà de subscriure una nota d'entrega, que justificarà el rebut d'estes. Posteriorment, el proveïdor haurà de remetre-la a l'AVEN perquè quede registrada la data d'entrega, data que marcarà l'inici dels dos mesos que l'entitat beneficiària té per a procedir al muntatge i a la posada en servici de les làmpades rebudes en els semàfors corresponents.  
El proveïdor de les làmpades es responsabilitzarà de les possibles incidències relatives al mal funcionament i a la garantia d'estes, i les atendrà directament.  
En tot cas, l'entitat participant haurà d'informar l'AVEN de qualsevol incompliment que es poguera produir en l'entrega i/o les garanties dels equips perquè puga procedir en conseqüència.  
Article 11. Obligacions dels beneficiaris  
Seran obligacions del beneficiari:  
1. Muntatge i posada en servici de tots els equips que li siguen atorgats, i retirada de les actuals làmpades incandescents (estàndard o halògena) als corresponents «punt net» perquè posteriorment se'ls done el tractament adequat. Esta actuació pot ser realitzada per mitjans propis o subcontractats i podran disposar de qualsevol altra subvenció o ajuda pública.  
2. Acreditar davant de l'AVEN l'execució de l'activitat objecte d'ajuda i el compliment dels requisits i de les condicions que s'establisquen tant en esta resolució, com si és el cas, en el conveni de col·laboració, com a màxim un mes després de la posada en servici, llevat que s'establisca una distinta. Si no es pot acreditar totalment o parcialment la instal·lació de les òptiques amb tecnologia LED entregades, tornar a l'AVEN les que no s'han instal·lat, en bones condicions i en el lloc que serà indicat per l'AVEN.  
3. En el cas que els semàfors existents no siguen compatibles amb les làmpades amb tecnologia LED distribuïdes, el beneficiari es responsabilitzarà de totes les despeses de modificació o de substitució, si fóra el cas.  
4. Respondre de la veracitat dels documents aportats.  
5. Sotmetre's a les actuacions de comprovació i verificació de l'activitat subvencionada, efectuades per l'Agència Valenciana de l'Energia, l'Institut per a la Diversificació i Estalvi de l'Energia, així com a les actuacions de control financer de la Intervenció General de la Generalitat en relació amb les ajudes rebudes.  
6. Actualitzar la documentació presentada que haguera tingut alguna modificació i comunicar a l'AVEN qualsevol modificació del projecte amb anterioritat a la seua execució.  
7. Comunicar a l'Agència Valenciana de l'Energia, en el moment de presentar la sol·licitud d'ajuda, si han sigut sol·licitades o obtingudes altres ajudes per a la mateixa finalitat procedents de qualssevol altres administracions o ens públics, i indicar el percentatge i la quantia de l'ajuda. Quan se sol·liciten o s'obtinguen altres ajudes després de la sol·licitud efectuada basant-se en esta convocatòria, el beneficiari estarà igualment obligat a comunicar a l'AVEN, de forma immediata, el percentatge i la quantia de les mencionades ajudes.  
8. Complir totes les obligacions que s'establisquen en el conveni de col·laboració subscrit per l'Agència Valenciana de l'Energia i l'Institut per a la Diversificació i Estalvi d'Energia (IDAE) de 28 de març de 2008.  
Article 12. Documentació que s'ha de presentar a l'acabament del projecte  
Els beneficiaris de les ajudes hauran d'acreditar la correcta realització de l'actuació objecte d'ajuda un mes després de la posada en servici dels equips.  
Per a això hauran de presentar els documents següents:  
1. Informe de resultats del nou sistema d'equips de làmpades amb tecnologia LED per a regulació del trànsit segons els continguts mínims següents:  
a) Dades generals de l'entitat beneficiària.  
b) Relació d'equips instal·lats:  
- Característiques (model, número de sèrie o referència).  
- Localització de la instal·lació.  
- Dates.  
- Pla de situació dels semàfors on s'ha produït la substitució.  
- Reportatge fotogràfic, seguint el mateix orde i referència que en la taula de la memòria descriptiva original, on s'observen els nous equips instal·lats.  
c) Quadre resum on s'especifique el nombre i tipus d'òptiques instal·lades.  
d) Càlcul de l'estalvi energètic produït i valoració dels avantatges de la instal·lació del nou sistema d'il·luminació per mitjà de tecnologia LED enfront de l'antic sistema de làmpades incandescents (estàndard o halògena).  
2. En el cas que la instal·lació es realitze per mitjans propis, el quadre resum de les òptiques instal·lades haurà de ser subscrit pel responsable del servici de l'entitat sol·licitant.  
3. Quan el muntatge i el desmuntatge es realitze a través d'una empresa instal·ladora, serà necessari incorporar els continguts següents:  
- Escrit per part de l'ajuntament, en el qual s'informa de la contractació d'una empresa auxiliar per a la realització dels treballs de muntatge i desmuntatge.  
- Certificat de la mencionada empresa, on es faça constar la relació d'equips que han sigut instal·lats i llocs en servici (quantitat, model, número de sèrie o referència), lloc d'instal·lació i data.   
En el cas de la no-presentació de la documentació justificativa de l'ajuda a què fa referència este article, l'entitat beneficiària haurà de tornar els equips entregats en les mateixes condicions en què li van ser entregats al lloc que l'AVEN li indicarà en el seu moment.  
DISPOSICIÓ FINAL  
Única  
Es faculta el director de l'Agència Valenciana de l'Energia per a dictar les resolucions necessàries per al desenvolupament, l'eficàcia i l'execució de la present resolució.  
La present resolució entrarà en vigor el dia que es publique en el Diari Oficial de la Comunitat Valenciana.  
València, 16 de febrer de 2010. El president de l'Agència Valenciana de l'Energia: Mario Flores Lanuza.